b'\n_START_ARTICLE_\nVyriausiasis kariuomen\xc4\x97s vadas\n_START_PARAGRAPH_\nVyriausiasis kariuomen\xc4\x97s vadas, nuo 1935 m. Kariuomen\xc4\x97s vadas \xe2\x80\x93 auk\xc5\xa1\xc4\x8diausias Lietuvos kariuomen\xc4\x97s karinis valdininkas, skiriamas Lietuvos Respublikos prezidento, kaip auk\xc5\xa1\xc4\x8diausio valstyb\xc4\x97s pareig\xc5\xabno, o nuo 1935 m. kaip Vyriausiojo kariuomen\xc4\x97s vado.\n_START_SECTION_\nIstorija\n_START_PARAGRAPH_\nKol vyko Lietuvos kariuomen\xc4\x97s organizavimasis kovai su bol\xc5\xa1evikais ir pirmosios kovos, Vyriausiojo kariuomen\xc4\x97s vado funkcijas \xe2\x80\x93 koordinuoti kariuomen\xc4\x97s veiksmus, atliko Lietuvos kariuomen\xc4\x97s Generalinis \xc5\xa1tabas. Tik susik\xc5\xabrus pirmiesiems keturiems Lietuvos kariuomen\xc4\x97s pulkams ir kariuomenei i\xc5\xa1sik\xc4\x97lus u\xc5\xbedavin\xc4\xaf valstyb\xc4\x97s teritorij\xc4\x85 i\xc5\xa1laisvinti nuo prie\xc5\xa1i\xc5\xa1k\xc4\x85 ideologij\xc4\x85 skleidusi\xc5\xb3 ginkluot\xc5\xb3 lietuvi\xc5\xb3 bei kit\xc5\xb3 tautybi\xc5\xb3 Lietuvos gyventoj\xc5\xb3 gauj\xc5\xb3 ir jiems \xc4\xaf pagalb\xc4\x85 at\xc4\x97jusi\xc5\xb3 reguliariosios Raudonosios armijos dalini\xc5\xb3, atsirado b\xc5\xabtinyb\xc4\x97 grie\xc5\xbe\xc4\x8diau kontroliuoti ir organizuotai planuoti kariuomen\xc4\x97s dalini\xc5\xb3 veiksmus. Pirmuoju kariuomen\xc4\x97s vadu 1919 m. gegu\xc5\xbe\xc4\x97s 7 d. paskirtas Generalinio \xc5\xa1tabo vir\xc5\xa1ininkas, ir toliau \xc4\x97j\xc4\x99s \xc5\xa1ias pareigas, generolas Silvestras \xc5\xbdukauskas. Jo suplanuota ir s\xc4\x97kmingai \xc4\xafvykdyta Kurkli\xc5\xb3-Panev\xc4\x97\xc5\xbeio operacija, kurios metu i\xc5\xa1vaduoti Ukmerg\xc4\x97 ir Panev\xc4\x97\xc5\xbeys, buvo pirmasis karinis Vyriausiojo kariuomen\xc4\x97s vado laim\xc4\x97jimas. Paskutiniajam kariuomen\xc4\x97s vadui Vincui Vitkauskui teko neitin garbinga misija TSRS okupuojant Lietuv\xc4\x85 1940 m. \xc4\xafsakyti kariuomenei sutikti okupant\xc5\xb3 karius \xe2\x80\x9edraugi\xc5\xa1kai\xe2\x80\x9c, nes buvusios valstyb\xc4\x97s vald\xc5\xbeios nuolaidos, 1939 m. \xc4\xafsileid\xc5\xbeiant \xe2\x80\x9eribot\xc4\x85\xe2\x80\x9c Raudonosios armijos kontingent\xc4\x85 ir leidus TSRS kariuomen\xc4\x97s dalinius dislokuoti strategi\xc5\xa1kai pavojingiausiose vietose, prakti\xc5\xa1kai sukaust\xc4\x97 vienos i\xc5\xa1 geriausiai Europoje parengtos ir apginkluotos Lietuvos kariuomen\xc4\x97s veiksmus.\n_START_SECTION_\n\xc4\xaegaliojimai\n_START_PARAGRAPH_\nVyriausiaisiais kariuomen\xc4\x97s vadais paprastai buvo skiriamas auk\xc5\xa1\xc4\x8diausi\xc4\x85 karin\xc4\xaf laipsn\xc4\xaf turintis veikiantis karininkas. Jam buvo pavald\xc5\xabs visi Lietuvos kariuomen\xc4\x97s daliniai ir tarnybos, o nuo 1935 m. sausio 1 d. tapo pavaldus ir Vyriausiasis kariuomen\xc4\x97s \xc5\xa1tabas, kuris iki tol buvo atskaitingas kra\xc5\xa1to apsaugos ministrui.'